Roomalainen *fasces*.
**Vitsakimppu** eli **fasces** (lat.), joskus myös **raippakimppu**, on vanha etruskeilta peräisin oleva symbolinen esine, jossa yhteen sidottujen vitsojen lisäksi on usein kirveenterä.

Rooman valtakunnassa
--------------------

Rooman valtakunnassa liktorit kantoivat vitsakimppua hallitsijan tai korkean virkamiehen edellä. Se oli virallisen auktoriteetin ja rangaistusvallan vertauskuva. Roomassa *fascesin* tunnusmerkkinä oli kirveenterä, joka ulkoni noin 1,5 metrin pituisesta nipusta yhteen sidottuja jalavan- tai koivunvitsoja. Rooman kaupungin sisällä kirves oli yleensä poistettu, ellei tunnusta kannettu triumfia juhlivan diktaattorin tai kenraalin edellä.

*Fascesien* jäännöksiä on löydetty 700-luvulle eaa. ajoitetuista etruskien haudoista Vetuloniasta, mikä on vahvistanut tunnuksen olevan etruskilaista alkuperää. Rooman keisareilla Augustuksesta alkaen (19 eaa.) oli 12 *fascesia*. Vuosina 81–96 hallinneen Domitianuksen jälkeen niitä oli 24. Diktaattoreilla oli 24, konsuleilla 12, preettoreilla kuusi, legaateilla viisi ja papeilla yksi. Korkeampaa virkamiestä tervehdittiin laskemalla *fascesit*.

Uudempi käyttö
--------------

Renessanssin aikana 1500-luvulla vitsakimppu alettiin tulkita Euroopassa yhtenäisyyden voiman symbolina. Tähän tulkintaan vaikutti kreikkalaisen Aisopoksen tunnettu kertomus, jossa isä opettaa riiteleville pojilleen, että vitsakimppu on lujempi kuin erilliset vitsat.

Vitsakimppu on esiinytynyt heraldiikassa ja julkisen vallan symbolina uudella ajalla monessa yhteydessä. Italiassa fasistit ottivat 1900-luvulla symbolista nimensäkin. Toisen maailmansodan ja fasistien tappion jälkeen vitsakimppu on nähty fasismin symbolina, ja sitä ei ole enää juurikaan käytetty. Italiassa vitsakimppu kuitenkin löytyy vielä monesta vanhasta fasismin ajan monumentista ja arkisemmasta esineestä.

* Italian kansallisen fasistipuolueen tunnus.Italian kansallisen fasistipuolueen tunnus.
* Italian sosiaalisen tasavallan sotalippu.Italian sosiaalisen tasavallan sotalippu.
* Ranskan epävirallinen vaakuna.Ranskan epävirallinen vaakuna.
* Ranskan suuri sinetti.Ranskan suuri sinetti.
* Yhdysvaltain senaatin sinetti.Yhdysvaltain senaatin sinetti.
* Yhdysvaltain presidentin George Washingtonin patsas, Jean-Antoine Houdon.Yhdysvaltain presidentin George Washingtonin patsas, Jean-Antoine Houdon.
* Lincolnin muistomerkki.Lincolnin muistomerkki.
* Yhdysvaltalainen Winged Liberty Dime -kolikko vuosilta 1916–1945.Yhdysvaltalainen Winged Liberty Dime -kolikko vuosilta 1916–1945.
* Sankt Gallenin vaakuna.Sankt Gallenin vaakuna.
* Ruotsin poliisin tunnus.Ruotsin poliisin tunnus.

Lähteet
-------

* Brennan, T. Corey: *The Fasces: A History of Ancient Rome’s Most Dangerous Political Symbol*. Oxford University Press, 2023. ISBN 9780197644881.

### Viitteet

1. ↑  *Weilin + Göösin Tietosanakirja 1*, s. 444. Gütersloh: Weilin + Göös, 1992.
2. ↑  Pentti Lempiäinen: *Suuri symbolikirja*, s. 194. WSOY, 1993. ISBN 978-951-0-18537-7.
3. 1 2 3  fasces *Encyclopædia Britannica. Encyclopædia Britannica Online*.  2012. Viitattu 6.1.2012. (englanniksi)
4. ↑  Brennan 2023, s. 3–5.
5. ↑  Brennan 2023, s. 212–216.

Aiheesta muualla
----------------

* Kuvia tai muita tiedostoja aiheesta **Vitsakimppu** Wikimedia Commonsissa